Mare Weddellianum
Mare Weddellianum est pars Oceani Australis, et Gyrum Weddellianum comprehendit. Sinus per costas Terrae Coatsianae et Paeninsulae Antarcticae constitutas eius fines terrestres definit. Locus maxime orientalis est Caput Norvegicum, ad Costam Marthae Principissae in Terra Matildis Reginae situm. Ad orientem Capitis Norvegici versus iacet Mare Regis Haakon VII. Pluteus glacialis, rite Pluteus Glacialis Filchner-Ronne appellatus. multum ex australi maris parte superincumbit. Mare Weddellianum intra Antarcticam Argentinam et Territorium Antarcticum Britannicum, duas Antarcticae vindicias territoriales partim congruentis, comprehenditur, et partim intra terram Antarcticae Tsilianae sedet. Maxima maris latitudo est 2000 fere chiliometrorum, et area superficialis est 2 800 000 fere chiliometrorum quadratorum. Varii plutei glaciales, Pluto Glaciali Filchner-Ronne non excluso, prope Mare Weddellianum iacent. Nonnulli plutei glaciales ad orientale Paeninsulae Antarcticae latus inveniuntur, quae olim 10 000 fere chiliometrorum quadratorum Maris Weddelliani tegebant, ante 2002 omnino evanuerant. Eruditi aestimant Mare Weddellianum clarissimam ullius maris aquam habere. Investigatores ex Instituto Alfredi Wegener, cum die 13 Octobris 1986 discum Secchianum qui 80 metra sub superficie aquae videri poterat invenissent, hanc aestimaverunt claritatem cum claritate aquae stillatae congruere. Thomas R. Henry, rerum gestarum scriptor, in libro The White Continent (1950) scripsit: "Mare Weddellianum, secundum testimonium omnium qui per eius aquas montium glacialium plenas navigaverunt, est maestissima maximeque perfida telluris regio. Mare Rossianum ex contrario est tranquillum, praedici potens, atque innocuum." Per totum huius libri caput similiter dicit, mentionem faciens mythi de merman crinibus viridibus qui in maris aquis videri poterit, de nautarum impotentia viae ad litus usque ad 1949 navigandae, de perfidis glaciationibus subitis quae naves sicut navis Ernesti Shackleton Endurance immobiles in glacie incluserint.